หลีกเลี่ยงนำนักท่องเที่ยวไปยืน นั่ง หรือถ่ายรูป บริเวณดาดฟ้าเรือ ช่วงลอดใต้สะพานพุทธช่วงน้ำทะเลหนุนสูง
กรมเจ้าท่า ชี้แจงกรณีมีเรือภัตตาคารอาหารล่องแม่น้ำเจ้าพระยา ที่มีจุดชมวิวและรับประทานอาหารบนดาดฟ้าเรือและมีผู้ประกอบการเรือภัตตาคารบางรายได้นำเหตุการณ์ความไม่ปลอดภัยจากระดับน้ำที่สูงขึ้น ทำให้บริเวณชั้นดาดฟ้าเรือใกล้ชิดกับท้องสะพานพุทธ อันเป็นเหตุให้นักท่องเที่ยวรู้สึกตื่นเต้นมาเป็นจุดขายในการให้บริการล่องเรือภัตตาคารในแม่น้ำเจ้าพระยา จนเกิดเป็นกระแสสังคมบนสื่อออนไลน์ ว่า  กรมเจ้าท่า โดยกลุ่มตรวจการ ได้ส่งเจ้าหน้าที่เข้าตรวจตรา กำชับ และคุมเข้ม พร้อมมีหนังสือถึงผู้ประกอบการเรือ ผู้ควบคุมเรือ รวมถึงผู้จัดการเรือ ให้แจ้งนักท่องเที่ยวให้ระมัดระวังขณะเรือทำการลอดผ่านใต้ท้องสะพานพุทธขณะที่ระดับน้ำในแม่น้ำเจ้าพระยาสูงกว่าปกติ เหตุให้เกิดความไม่ปลอดภัยต่อชีวิตและทรัพย์สินได้ พร้อมแนะนำให้หลีกเลี่ยงการนำนักท่องเที่ยวไปยืน นั่ง หรือถ่ายรูป ถ่ายคลิปในบริเวณดาดฟ้าเรือดังกล่าว กรมเจ้าท่า เน้นย้ำให้ดูแลป้องกันไม่ให้เกิดเหตุ หรือความไม่ปลอดภัยต่อนักท่องเที่ยวอย่างเด็ดขาด และถ้ายังมีการเดินเรือที่อาจเกิดอันตรายต่อนักท่องเที่ยวเช่นนี้อีก กรมเจ้าท่าจะดำเนินการเอาผิดตามกฏหมายที่กรมเจ้าท่ากำหนดขั้นสูงสุด ทั้งการยึดประกาศนียบัตรผู้ควบคุมเรือ หรือนายเรือ โดยทันทีสำนักความปลอดภัยและสิ่งแวดล้อมทางน้ำ กรมเจ้าท่า มีโครงการที่จะติดตั้งเครื่องวัดความสูงของช่องลอดสะพานในแม่น้ำเจ้าพระยา ซึ่งเป็นเครื่องช่วยการเดินเรือประเภทหนึ่ง ที่จะช่วยลดปัญหาระยะห่างระหว่างเรือและใต้ท้องสะพาน ให้ผู้ควบคุมเรือทราบถึงระยะความสูงของช่องลอดใต้สะพาน (clearance) ช่วยให้เกิดความปลอดภัยขณะเดินเรือผ่านช่องลอดสะพานและลดความเสี่ยงที่อาจทำให้เกิดอุบัติเหตุขณะโดยสารเรือได้อย่างมีประสิทธิภาพ